b'\n_START_ARTICLE_\nBien Hoa\n_START_PARAGRAPH_\nBien Hoa er en by i Dong Nai-provonsen i \xc4\x90\xc3\xb4ng Nam B\xe1\xbb\x99-regionen i det s\xc3\xb8rlige Vietnam. Byen hadde i 2015 1\xc2\xa0104\xc2\xa0495 innbyggere, og er dermed en av landets st\xc3\xb8rste byer. Bien Hoa ligger ved Dong Nai-elva, 32 km nordvest for Ho Chi Minh-byen. Den er et viktig trafikknutepunkt for vei og jernbane._NEWLINE_Som det aller meste av landsdelen Cochinkina er Bien Hoa i et omr\xc3\xa5de som ble erobret av vietnameserne fra khmerene f\xc3\xb8rst omkring 1700-\xc3\xa5rene._NEWLINE_Byen vokste til \xc3\xa5 bli en forstad til Saigon etter Den f\xc3\xb8rste indokinesiske krig da titusenvis av flyktninger, s\xc3\xa6rlig katolikker fra Nord-Vietnam bosatte seg her etter \xc3\xa5 ha blitt evakuert fra de kommunistiske makthaverne under Operasjon Passage to Freedom. Under Vietnamkrigen var flyplassen ved Bien Hoa en av de st\xc3\xb8rste og viktigste amerikanske flybasene. Dette gjorde at befolkningen ofte ble utsatte for angrep av bombekastere og andre v\xc3\xa5pen. Dette var ogs\xc3\xa5 stedet for de f\xc3\xb8rste amerikanske soldatene ble drept under Vietnamkrigen, allerede i 1959._NEWLINE_I 1968 og senere ble mange foreldrel\xc3\xb8se barn fra et katolsk barnehjem i Bien Hoa bragt til adoptivforeldre i Norge. Dette var den f\xc3\xb8rste vietnamesiske \xc2\xabinnvandring\xc2\xbb til Norge; selv om den hadde sammenheng med krigen, var den vesensforskjellig fra den senere str\xc3\xb8m av b\xc3\xa5tflyktninger da den ble organisert innenfor et styrende, s\xc3\xb8rvietamesisk stre, og ikke som f\xc3\xb8lge av flukt fra krig og nye seierherrer._NEWLINE_Etter krigen opplevde omr\xc3\xa5det en stor tilbakegang, fram til myndighetene innf\xc3\xb8rte en ny politisk linje, Doi Moi ogs\xc3\xa5 kalt \xc2\xabsosialisme-orienteert markeds\xc3\xb8konomi\xc2\xbb, som gjorde det mulig med nye \xc3\xb8konomiske etableringer. Dette trakk seg utenlandsk kapital, og omr\xc3\xa5det ble raskt industrialisert.'